Nashua (New Hampshire)

Nashua on kaupunki New Hampshiren osavaltiossa Yhdysvalloissa. Kaupunki on perustettu 1600-luvulla ja sittemmin se kasvoi tekstiiliteollisuuden ympärille. Vuoden 2010 väestönlaskennan mukaan Nashuan asukasluku oli 86 494.

Maantiede
Nashua sijaitsee New Hampshiren osavaltion eteläosassa lähellä Massachusettsin vastaista rajaa. New Hampshiren puolella matkaa Manchesterin kaupunkiin pohjoisessa on noin 24 kilometriä. Kaupunki on kasvanut Merrimack-joen itärannalle joen laaksossa ja Nashua-joki virtaa kaupungin läpi itä-länsisuunnassa.

Kesät alueella ovat tavallisesti lämpimiä. Ilma kylmenee syksyllä ja talvet ovat kylmiä. Lunta saattaa tulla paljon.

Historia
Ennen eurooppalaistaustaisten siirtolaisten saapumista nykyisen Nashuan alueella eli algonkin-kansoihin kuuluneita intiaaneja. Ensimmäiset eurooppalaiset siirtolaiset saapuivat alueelle Massachusettsista perustamaan uutta siirtokuntaa vuonna 1652. Ensimmäinen vakinainen asutus alueelle syntyi kuitenkin vasta vuonna 1673, ja tuolloin paikkaa kutsuttiin nimellä Dunstable. Siirtokunnan kasvu oli pitkään hidasta intiaanien kanssa käytyjen sotien ja huonojen liikenneyhteyksien takia. Rajasopimus vuonna 1741 teki Nashuasta osan New Hampshirea.

Vuonna 1804 Merrimack-joki liitettiin Bostonin satamaan Middlesexin kanaalin kautta ja vuonna 1824 perustettiin Nashua Manufacturing -tekstiilitehdas. Nashua alkoi kasvaa ja paikalle saapui irlantilaisia ja kanadanranskalaisia siirtolaisia. Nashua sai nykyisen nimensä vuonna 1837 erään intiaaniheimon mukaan. Yhdysvaltain sisällissodan sytyttyä Nashua tuotti puuvilla-asusteita Pohjoisvaltioiden sotilaille. Kun tehtaat liitettiin Bostoniin vielä rautateillä, paikalle saapui kreikkalaisia, puolalaisia ja liettualaisia maahanmuuttajia. Nashuan Concord Street täyttyi tehtaiden omistajien kartanoista.

Tekstiiliteollisuus kärsi 1900-luvulle tultaessa kilpailusta etelän tehtaiden kanssa sekä lopulta tekokuitujen keksimisestä. Nashua Manufacturing Company jouduttiin sulkemaan vuonna 1948. Nashuan onnistui kuitenkin houkutella esimerkiksi raskasta teollisuutta ja korkean teknologian teollisuutta menetetyn tekstiiliteollisuuden tilalle.

Tekstiilituotannon rinnalla Nashuan merkittävä teollisuusyritys oli kaupungissa vuosina 1849–2005 toiminut, paperinjalostukseen erikoistunut pörssiyhtiö Nashua Corporation. Sen tuotteita olivat muun muassa liimapaperit, lämpöpaperit, elintarvikepakkaukset ja pelikortit. 1980-luvun taitteessa se nousi Xeroxin ohi maailman suurimmaksi kopiokoneiden valmistajaksi yhteistyöllään yhdysvaltalaisen Savinin ja japanilaisen Ricoh’n kanssa.

Talous
Nashuassa toimii nykyisin useita teollisuusyrityksiä eri aloilla. Alueen korkean teknologian tuotantoon kuuluvat esimerkiksi eri elektroniikka- ja tietokoneiden osat. Nashua on myös oman lähialueensa vähittäiskaupan ja palvelujen keskus. Paikallista yritysveron ja palkkojen tasoa on pidetty kohtuullisina. Kaupungin suurimpiin työnantajiin kuuluvat BAE Systems, Southern New Hampshire Medical Center, St. Joseph Hospital and Trauma Center, Teradyne ja Hewlett-Packard. Kaupungissa toimii myös liittovaltion kalahautomo.

Kotitalouksien keskimääräiset vuosittaiset ansiot Nashuassa aikavälillä 2012–2016 olivat 68 944 USD ja henkilöä kohden 33 896 USD. 11 prosenttia väestöstä eli köyhyysrajan alapuolella.

Money-lehden vuodesta 1988 tekemissä Yhdysvaltojen parhaiden asuinpaikkakuntien rankingeissä Nashua nousi ykköstilalle ensin vuonna 1988 ja uudelleen 1997. Vielä 2010-luvullakin se ylsi useana vuonna sadan parhaan asuinpaikan joukkoon ja on menestynyt muissakin vastaavissa vertailuissa.

Väestö
Nashuan asukasluku oli vuoden 2010 väestönlaskennassa 86 494 ja vuoden 2017 arvion mukaan 88 341. Kaupungin asukkaista 84,6 prosenttia oli taustaltaan valkoisia, 3,1 % afroamerikkalaisia, 12,3 % latinoja mistä tahansa rodusta ja 7,3 % aasialaisia. 20 prosenttia kaupungin asukkaista puhui kotonaan jotakin muuta kieltä, kuin englantia, ja 14,8 prosenttia kaupungin asukkaista oli syntynyt ulkomailla.

Nashuassa toimii katolilainen Rivier College.

 Lähteet 

Luokka:New Hampshiren kaupungit